Publication: Magyar Közlöny
Issue: MK-2006-79 (Year: 2006, Number: 79)
Era: 2004-2010
Section: közoktatásról szóló 1993. évi LXXIX. törvény 27. § (8) bekezdése szerint a fiatalok számára más
Paragraph Index: 240

1. Bevezetés A ’Történelem és társadalomismeret’ tantárgy tanításának célja a korszerű műveltség közvetítése, a történelmi-társadalmi jelenségek átfogó ismeretének elsajátíttatása, középpontba helyezve a kulcskompetenciák fejlesztését. A kerettanterv moduláris szerkezetű, amely lehetővé teszi, hogy a pedagógusok a szakmai elvárásoknak, az osztályok igényeinek, a tanulók tudásának és a haladási lehetőségeknek megfelelően dolgozzák fel a tananyagtartalmakat. A modulok a műveltségterület kiemelt tartalmi területeit integráltan kezelik (történelem, társadalomismeret, etika). A NAT 2003 az ’Ember és társadalom’ műveltségterület három aspektusát különbözteti meg: Történelem – történelmi műveltség, nemzeti és európai identitástudat, a történelmi folyamatok megértése Emberismeret – az etika, az antropológia és a pszichológia értelmezési keretei Társadalomismeret (jelenismeret) – saját korunk társadalmi, gazdasági és politikai jelenségei közti eligazodás A modulok tartalma feldolgozható történelmi, társadalomismereti és etikai/filozófiai aspektusból. A tanterv alapvetően a jelenismeretet helyezi középpontba. Ezért hangsúlyozottabb szerep jut a modern társadalomtudományoknak. A modulok tematikus felépítésűek, középpontba helyezve egy mai jelenség átfogó ismeretét, melyet további modulokra a jelenség összetevői szerint lehet bontani, a NAT-ban meghatározott főbb tartalmi elemek alapján. A tantervi modulok kiindulópontja mindig a tanuló közvetlen tapasztalata legyen, illetve az előzetes ismeretei. A történelem teljes hosszmetszetének megjelenítése a fenti prioritások és az idő rövidsége miatt szinte lehetetlen. A mai viszonyok megértése szempontjából a felvilágosodás korát, illetve a modern állam kialakulásának időszakát érdemes alapnak tekinteni. Ez a korlátozás a magyar közoktatási rendszer hagyományai miatt rendhagyónak tekinthető, de úgy véljük, lehet építeni az általános iskola műveltségmegalapozó funkciójára. Ott már sor került azoknak az ismereteknek az elsajátítására, melyek a magyar történelem teljes egészére vonatkoznak. A szakiskolai két év során célszerűbb az ismeretek elmélyítésére törekedni. Ez azonban csak időbeli korlátozásokkal képzelhető el. A jelen megértése szempontjából elsődleges relevanciája a modern állam kialakulásától számított időszaknak van. A tantervi modulok elsődlegesen nem az ismeretközvetítést, hanem a képességfejlesztést célozzák, a feldolgozásukat segítő tevékenységek a diákokat aktivizálják, cselekedtetik és elgondolkodtatják. Ennek megfelelően kiemelt szerep jut a kooperatív technikáknak, a terepmunkának, a projektnek, a kutatómunkának és a drámapedagógiai módszereknek. A modulok lehetőséget biztosítanak hosszmetszeti és keresztmetszeti egyedi tantervek megszerkesztésére. A témákat, tartalmakat nem tekintjük kötelező tananyagnak, törzsanyagnak vagy kiegészítő anyagnak. A kerettantervnek azt a szerepet szánjuk, hogy segítséget nyújtson az iskola pedagógiai programjának, helyi tantervének kialakításában. 2006/79/II. szám A kerettantervben szereplő óraszámok, témák és tartalmak ajánlások, a tevékenységi formák feladatai példák, melyek lehetőséget biztosítanak az iskolák, a pedagógusok, a tanulók adottságait, igényeit magába foglaló helyi tanterv készítésére. Legfőbb értékei: – demokratizmus – humanizmus – az egyéniség tisztelete és fejlődése – a szolidaritás – a tolerancia Jellegzetességei: – nemzeti, mert a közös nemzeti értékeket szolgálja – figyelemmel van az európai, humanista értékrendre – figyelemmel van a globális problémákra – nyitott a különböző kultúrák iránt E komplex feladatok megoldásához új keretekre van szükség, melyek biztosítják, hogy – új tudástartalmak jelenhessenek meg – lehetőség nyíljon a hagyományos tartalmak integrációjára – lehetőség nyíljon interdiszciplináris tartalmak megjelenésére – új tantárgyak kialakítására – a tanulók érdeklődésének és tapasztalatainak figyelembevételére

Source: https://magyarkozlony.hu/hivatalos-lapok/6ee7bd62e86a446d7940919d6d4ff5c15b5210d8/dokumentumok/11e93c1791c61dc307ffb657dc6e49b3837e3376/letoltes